Deg umawal (bu snat neɣ kraḍ n tultayin), ad naf ala umuɣen n wawalen ; deg tama, ad naf awalen n tmaziɣt, d amedya, deg tayeḍ (neɣ tiyaḍ), ad naf awalen i d-iqublen awalen-nni imaziɣen s tefransist (s taɛrabt, s teglizit). Umuɣen-a, zemren ad ilint d iwezzlanen neɣ d iɣezzfanen. Maca anect yebɣu yesɛu d awalen, alef neɣ imelyan, d amawal kan ara yettusemmi. Acuɣer? Acku, ayen ideg yemgarraden asegzawal yakk d umawal, lqay nezzeh. Isegzawalen – am wakken i d-nezwar deg-s nenna-t-id – bḍan ɣef sin n lesnaf : llant at sin (neɣ kraḍ) n tutlayin, llant at yiwet n tutlayt. D tidet, ula deg usegzawal, ad naf deg-s umuɣen n wawalen, maca deg usgzawal, ad naf ɣer tama-s n yal awal, agerruj n yisalen i t-yerzan ; gar yisalen-a, ad naf tira-ines, asusru-ines, anamek (neɣ inumak)–ines, imedyaten ideg yezmer ad yettuseqdec, d yisalen-nniḍnin. Seg tamanniḍen, isalen-a i nezmer ad ten-naf deg usegzawal, nezmer ad tennɣer s yiwet n tutlayt, ticki asegzawal-a d ayiwnutayan ; neɣ s snat n tutlayin, ticki asegzawal d asinutlayan. Isegzawalen bḍan ɣef snat tewsatin.7 2. Leṣnaf n yisegzawalen